  
РЕПУБЛИКА СРБИЈА

ГРАД НИШ

ГРАДСКА УПРАВА ЗА ФИНАНСИЈЕ

БРОЈ:

ДАТУМ: 2024. године

На основу Закључка Градског већа о спровођењу јавне расправе о Нацрту одлуке о буџету Града Ниша за 2025. годину, број 1294-1/2024-03 од 09.12.2024. године, Градска управа за финансије сачињава

ИЗВЕШТАЈ О ЈАВНОЈ РАСПРАВИ О НАЦРТУ ОДЛУКЕ О БУЏЕТУ ГРАДА НИША

ЗА 2025. ГОДИНУ

        Чланом 52 б. Статута Града Ниша („Службени лист Града Ниша“, број 88/2008, 143/2016 и 18/2019) прописано је да су органи града дужни да одрже јавну расправу у поступку припреме буџета града, која се спроводи на предлог надлежног органа за припрему и утврђивање нацрта, а да јавну расправу организује Градско веће, на начин и у време које предложи орган надлежан за утврђивање акта.

Имајући у виду обавезу израде Нацрта одлуке о буџету Града Ниша за 2025. годину, а у циљу заједничког одлучивања о томе шта ће се градити и на који начин трошити заједнички новац, Град Ниш је дана 27.08.2024. године позвао све суграђанке и суграђане да своје предлоге и сугестије за 2025. годину доставе најкасније до 13. септембра на мејл адресу [UF.Info@gu.ni.rs](mailto:UF.Info@gu.ni.rs) или поштом на адресу Градска управа за финансије Ниш, Улица Николе Пашића бр. 24.

У периоду од 09.12.2024. године од 1300 сати до 11.12.2024. године до 1300 сати спроведена је јавна расправа о Нацрту одлуке о буџету Града Ниша за 2025. годину.

На јавну расправу су позвани заинтересовани грађани, представници удружења грађана, представници штампаних и електронских медија, стручна и остала јавност да узму учешће у јавној расправи подношењем предлога, сугестија и мишљења о Нацрту одлуке о буџету Града Ниша за 2025. године на следећи начин:

- путем мејла: UF.Info@gu.ni.rs или

- непосредно у писаном облику на шалтеру Градске управе за финансије, Ниш, који се налази у приземљу зграде у Нишу, у Улици Николе Пашића бр. 24 у склопу Јединственог управног места;

Презентовање Нацрта одлуке о буџету Града Ниша за 2025. годину и разговор са свим заинтересованим субјектима одржао се у холу Градске куће у Нишу, у Улици 7. јули број 2, дана 10.12.2024. године са почетком од 1300 сати.

Предлоге, примедбе и мишљења на Нацрт одлуке о буџету Града Ниша за 2025. годину на адресу Градске управе за финансије доставили су следећи предлагачи:

1. Срђан Митић, предложио је два пројекта: изградњу ботаничке баште и изградњу Клинике за онкологију
2. Јасмина Бараћ Перовић, „Из круга Ниш“, предложила је да се определе средства у облику ваучера за куповину одеће, обуће, књижаре, апотеке, маркета са храном,за децу чији су родитељи особе са најтежим врстама инвалидитета.
3. Александар Златковић, који је предложио решавање имовинских односа, изградњу инфраструктуре и асфалтирање улице која је предвиђена на парцелама 807/1 и 807/2 (општина Пантелеј, насеље Доња Врежина).
4. Коча Јовановић, који је испред групе грађана затражио решавање проблема са прилазом парцелама на потезу Горица.
5. Слободан Давидовић, предложио је уређење нишког Старог пантелејског гробља на територији ГО Пантелеј, као и повећање субвенција учесника рата прве категорије.
6. Одборничка група „Др Драган Милић“ затражила је да се за ученике основних школа на територији Града Ниша обезбеде уџбеници чија би куповина ишла на терет буџета Града Ниша, као и да добију једнократну новчану помоћ у износу од 20.000 динара.
7. ПУПС, Градски одбор ПУПС Ниш, обратио се са предлогом да се планирана средства намењена за унапређење квалитета живота старије популације кроз инклузивне активности повећају, и то у мери колико то објективни финансијски услови дозвољавају.

Јавна расправа о Нацрту одлуке о буџету Града Ниша за 2025. годину одржана је у холу Градске кућe дана 10.12.2024.године од 1300 сати до 1545 сати у складу са објављеним позивом чиме је обезбеђено да у јавном и транспарентном поступку учествују сви заинтересовани грађани, представници удружења грађана, представници штампаних и електронских медија, стручна и остала јавност.

Присутнима се обратио Градоначелник, који се пре свега захвалио свима који су се одазвали позиву за учешће у јавној расправи, а након тога извршио анализу буџета Града Ниша за 2025. годину.

Градоначелник је истакао да је буџет за 2025. годину реалан и стабилан, како би евентуално неки наредни буџет био виши, односно развојни. Такође, истакао је да су повећани издаци за спорт и младе, културу и социјална давања, те да су уведени и нови програми. Од већих инвестиција навео је завршетак радне зоне Север где ће се урадити комплетна реконструкција, уређење Суводолског потока, реконстуркцију Учитељског дома и завршетак вртића.

Након извршеног упознавања са буџетом Града Ниша за 2025. годину пружена је прилика присутним грађанима, представницима удружења грађана, представницима штампаних и електронских медија, стручној и осталој јавности да усменим путем дају предлоге, сугестије и мишљења о Нацрту одлуке о буџету Града Ниша за 2025. године.

За реч су се јавили:

1. Срђан Нонић, Главни и одговорни уредник портала Нишка иницијатива, који је рекао да се јавна расправа спроводи на сличан и исти начин као и претходних година, за шта је окривио Градску управу за финансије и да је кратко време од 48 часа за упознавање и разматрање одлуке о буџету, као и да је позив за јавну расправу скривен тиме што се не налази на првој званичној интернет страници Града Ниша;

2. Драгослав Ћирковић, „Ниш мој Град“, који је рекао да комуникација са грађанима није остварена на прави начин и предложио да се више обрати пажња на пројекте као што су градска депонија, азил за псе, Ново гробље и губици у водоводној мрежи.

3. Душан Анђелковић, испред Крени-промени, који је поновио да је кратак рок за упознавање са Нацртом одлуке о буџету, а замерио је непостојање бесплатних уџбеника за децу у школама и бесплатне вртиће.

4. Жарко Милошевић, из Нишке Бање, који је похвалио реконструкцију ОШ „Иван Горан Ковачић“ у Првој Кутини и изразио очекивање да ће у наредној години бити реконструисан и спортски терен ОШ „Иван Горан Ковачић“ у Првој Кутини.

5. Дејан Петровић, учитељ и одборник у Медијани, изнео критике у вези школства и поновио предлог да ученици добију бесплатне уџбенике.

6. Марко, наставник физичког образовања, који је поставио питање већнику за спорт, а везано за планове у вези спортске инфраструктуре.

7. Тања Николић, професор математике, која је предложила обезбеђивање средстава за одлазак талентованих ученика на међународна такмичења ученика основних школа, а која се не налазе у календару Министарства просвете.

8. Растислав Динић, посланик ЗЛФ, који је поставио питање о издвајањима средстава за конкурсе из области културе.

9. Тамара Миленковић Керковић, професорка и одброница у Скупштини Града Ниша, похвалила је презентацију Нацрта буџета Града Ниша за 2025. Такође, предложила је озелењавање Града, као и регресирање исхране ђака првака, као и побољшање исхране трудница и породиља у Породилишту у Нишу.

10. Младен Ђурић, председник ГО Медијана, кога је занимало колико ће новца добити градске општине од Града у 2025. години.

11. Коча Јовановић, истакао је проблем и тражио решење за пут на Палилули, потез Горица, улица Водника Срђана Стоичетића.

12. Ана Ераковић, одборница Скупштине Ниш, имала је примедбу на износ средстава намењених за дератизацију.

Градоначелник Града Ниша, заменик Градоначелника, помоћници Градоначелника и градски већници су одговорили на сва питања и предлоге. Имајући у виду остварење прихода за наредну буџетску годину, сагледане су све категорије из области социјале, културе, спорта, образовања и просторног уређења и изградње и др.

Предвиђеним Нацртом одлуке о буџету Града Ниша за 2025. годину повећана су давања на позицијама наведених категорија.

Јавна расправа је завршена у 1545 часова.

ВРШИЛАЦ ДУЖНОСТИ НАЧЕЛНИКА

ГРАДСКЕ УПРАВЕ ЗА ФИНАНСИЈЕ

Милена Каличанин